**Seppo Kalervo Lampela** (s. 1976 Helsinki) on helsinkiläinen rap-artisti ja -tuottaja. Hän on levyttänyt taiteilijanimillä **Steen1** (alun perin **Steen Christensen**), **Liekehtivä Sikiö** ja **Kale**. Lampelan kantaa ottavat sanoituksensa käsittelevät varsinkin lähiöissä ilmeneviä yhteiskunnallisia ongelmia. Musiikkia Lampela on tehnyt 1990-luvun alusta asti, mutta hän tuli yleisön tietoisuuteen vuonna 2004 julkaistun debyyttialbuminsa *Salaliittoteoria* myötä.

Vuonna 2018 Lampela piti "virallisen ja lopullisen jäähyväiskiertueen" ja on sittemmin toiminut ammattikirjailijana.

Ura
---

### 2004–2006

Lampela julkaisi ensimmäisen *Salaliittoteoria*-nimisen studioalbuminsa Monsp Recordsin kautta 30. tammikuuta 2004. Albumi julkaistiin sekä CD:nä että vinyylinä ja sen tuotannosta vastasivat Seppo Lampela ja Liukas Niklas. Albumi nousi Suomen virallisen albumilistan 36. sijalle. Albumin kappaleesta "Jarden träkki" kuvattiin Antti Salmisen ja Saija Salosen ohjaama musiikkivideo. Video voitti Teinipumpelin eli uuden ohjaajan palkinnon Oulun musiikkivideofestivaaleilla. Lampela julkaisi albumin aluksi käyttäen nimeä *Steen Christensen*, jonka hän oli ottanut poliisisurmaajalta. Nimi sai kuitenkin paljon yleistä vastustusta, joten se päätettiin muuttaa muotoon *Steen1*. *Steen1* vakiintuikin Lampelan taiteilijanimeksi.

Seppo Lampela julkaisi ensimmäisen singlensä "Samaa uudestaan" vuonna 2005. Singlellä vierailee Saimaa ja se sijoittui sijalle 16. Suomen virallisella singlelistalla. Kyseinen single ei kuitenkaan päätynyt Lampelan toiselle *Varasta pomolta* -nimiselle studioalbumille, joka julkaistiin 28. syyskuuta 2005. Albumin kappaleesta "Carosol Kid" kuvattiin musiikkivideo. *Varasta pomolta* julkaistiin myös Monsp Recordsin kautta ja se menestyi edeltäjäänsä paremmin sijoittuen Suomen virallisen albumilistan sijalle 24. Albumilta julkaistiin yksi single, "Terroristi". Singlellä vierailee rap-artisti Asa ja se sijoittui Suomen virallisen singlelistan sijalle 18. *Varasta pomolta* julkaistiin edeltäjänsä tavoin CD:nä ja vinyylinä.

Vuonna 2006 Seppo Lampela julkaisi *Nottinghamin paskasheriffi* -nimisen EP:n. Lampela tuotti EP:n kokonaan itse ja se julkaistiin omakustanteena. 650 kappaleen painos on loppuunmyyty.

### 2007–2008

Seppo Lampela asettui Suomen Kommunistisen Puolueen (SKP) sitoutumattomaksi ehdokkaaksi Helsingin vaalipiirissä vuoden 2007 eduskuntavaaleissa. Itsensä mainostamiseksi Lampela julkaisi "Marssi"-nimisen singlen. Singlellä hänen mukanaan räppäävät Iso H ja Redrama. "Marssi" sijoittui 18. sijalle Suomen virallisella singlelistalla. Vaikka Lampela oli listansa ääniharava 1 842 äänellään, hän jäi valitsematta eduskuntaan.

Lampela julkaisi *Valkoinen jänis* -nimisen EP:n vuonna 2007. Hän teki EP:n 18 päivässä ja sitä painettiin yhteensä 500 kappaletta. Tämänkin EP:n Lampela julkaisi omakustanteena ja sekin myytiin loppuun. Lampela vastasi myös tämän EP:n tuotannosta. 13. heinäkuuta samana vuonna hän julkaisi Monsp Recordsin kautta *Ajatusrikoksia*-nimisen kokoelma-albumin. Albumi sisältää muiden artistien kappaleita, joilla Lampela on vieraillut. Se sisältää myös hänen kolme singleään, "Samaa uudestaan", "Marssi" ja kummatkin EP:t. *Ajatusrikoksia* julkaistiin vain CD:nä.

Eduskuntavaalit eivät olleet Lampelan ainoa poliittinen ilmaisu. Hän nimittäin asettui SKP:n ehdokkaaksi Helsingissä myös kunnallisvaaleissa 2008. 494 ääntä saanut Lampela oli puolueensa toiseksi eniten ääniä saanut ehdokas. Varavaltuutettu Lampela edustaa SKP:n ja Helsinki-listojen valtuustoryhmää liikuntalautakunnassa.

Seppo Lampela julkaisi esikoisromaaninsa *Hullu klovni* 8. marraskuuta 2008. 

Vuosina 2008–2009 Lampela juonsi yhdessä Lotta Backlundin kanssa Nelosen ajankohtaisohjelmaa B-studio.

### 2009–2010

Seppo Lampela julkaisi *Runoja kontrollihuoneesta* -nimisen kolmannen studioalbuminsa 25. maaliskuuta 2009. Albumi julkaistiin ainoastaan CD-levynä ja sen kappaleesta "Puuhamaa" kuvattiin musiikkivideo. *Runoja kontrollihuoneesta* nousi 22. sijalle Suomen virallisella albumilistalla. Albumin julkaisi edellisten albumien tavoin Monsp Records.

Lampelan neljäs studioalbumi *Pesismaila ja ananas* julkaistiin 11. marraskuuta 2009 jälleen Monspin kautta. Albumi ei ollut normaalia Steen1:stä, vaan se parodioi tyypillistä yhdysvaltalaista valtavirta-hiphopia.*lähde?* Lampela käyttää albumilla nimeä *Liekehtivä sikiö*. Myös albumilla vierailevat artistit käyttävät salanimiä.

Rap-artisti/tuottaja Huge L teki Lampelan *Salaliittoteoria*-albumista seitsemän kappaleen remix-EP:n. Se julkaistiin Monsp Recordsin kautta 9. joulukuuta 2009 nimellä *Salaliittoteoria by Huge L*.

22. maaliskuuta 2010 Lampela julkaisi *Paskasheriffin paluu* -nimisen EP:n. EP:llä hän käytti jälleen nimeä *Steen1* ja se julkaistiin muiden EP:iden tavoin omakustanteena.

Steen1:stä kuultiin *Monelt ne tulee II* -nimisellä kokoelmamixtapen kappaleella "Pyhtään viikatemies iski jälleen". Mixtape julkaistiin 8. joulukuuta 2010.

### 2011–2012

Lampela julkaisi 6. maaliskuuta 2011 *Bensaahan ne pojat tuli hakemaan* -nimisen yhteislevyn näyttelijä Jussi Lammen kanssa. Sen julkaisi Monsp Records. Albumin ensimmäinen single "Tennispallobiisi" julkaistiin 28. maaliskuuta 2011. Singlen kertosäkeellä laulaa Jussi Lammen lisäksi Lampelan tytär Kastanja Herold.

Seppo Lampelan kaiken kaikkiaan kuudes studioalbumi *Jedin paluu* julkaistiin Monsp Recordsin kautta 16. marraskuuta 2011. Albumilta on julkaistu näytekappaleina kappaleet "40 senttiä", "Salkkujaan napsauttelevat Excelsedät" ja "Kukkii". Albumi kulki aluksi työnimellä *Kädestä suuhun*. *Jedin paluu* julkaistiin myös vinyylinä 11. huhtikuuta 2012. Albumin kappaleesta "Itä-Helsinki" julkaistiin musiikkivideo lokakuussa 2012.

Lampela on suunnitellut julkaisevansa yhteislevyn myös rockmuusikko Timo Rautiaisen kanssa. Aiemmin Lampelan räppäystä on kuultu Rautiaisen vuonna 2007 ilmestyneen *Loppuun ajettu* -albumin kappaleessa "Viimeistä viedään". Vuonna 2010 hän sanoitti kappaleen "Kuningas" Rautiaisen kolmannelle sooloalbumille *En oo keittäny enkä myyny*.

Rap-artisti Retale kertoi hip hop -sivusto Redrum-187:n videohaastattelussa, että hän ja Lampela aikovat julkaista yhteislevyn.

Lampela herätti kohua elokuun alussa kritisoimalla voimakkaasti tv-kanava Nelosella syksyllä 2012 alkanutta AnkkaRäp-ohjelmaa, johon haetaan 2000-luvulla syntyneitä osallistujia. Lampelan mukaan nuoret osallistujat saattavat saada yleisöltä liian kovaa kritiikkiä, kun taas tuotantoyhtöt keräävät kaikki tulot itselleen.

Keväällä 2012 Lampela aloitti Bassoradion keskustelupalstalla tulevaa albumiaan käsittelevän keskustelun. *Hipaisu ikuisuutta* -nimisen albumin oli määrä ilmestyä ilmaisena internetlatauksena, mutta vasta kun lahjoittajilta kertyisi Lampelan tilille 10 000 euroa. Tilille ehti kertyä noin tuhat euroa, ennen kuin poliisi keskeytti Lampelan rahankeruumenetelmän laittomana. Lopulta *Hipaisu ikuisuutta* julkaistiin Monsp Recordsin kautta CD:nä 30. marraskuuta 2012 ja vinyylinä 14. joulukuuta 2012.

### 2013–

25. lokakuuta 2012 julkaistiin Steen1:n ja The Orkestra -yhtyeen muodostaman Steen1 Orkestran ensimmäinen single "Hello Kitty". Steen1 Orkestran debyyttialbumi *Rikollinen* julkaistiin 22. helmikuuta 2013.

Lampela on hylännyt Steen1-taiteilijanimensä ja esiintyy nykyään Kale-nimisenä.

Yksityiselämä
-------------

### Perhe

Seppo Lampela on viettänyt koko ikänsä miltei samoilla asuinalueilla. Hän sai ensimmäisen lapsensa 20-vuotiaana. Lampelan vanhin lapsi Kastanja on tehnyt myös omia sävellyksiä ja sanoituksia ja hän muun muassa toimii taustalaulajana Lampelan maaliskuussa 2010 julkaistulla *Paskasheriffin paluu* -EP:n "Astronauttilaulu"-kappaleella. Kastanja vierailee myös Lampelan ja näyttelijä Jussi Lammen maaliskuussa 2011 julkaistulla *Bensaahan ne pojat tuli hakemaan* -yhteislevyllä sekä Lampelan marraskuussa 2011 julkaistulla *Jedin paluu* -albumin kappaleella "Itä-Helsinki". Lampelan nuorempaa tytärtä Jadaa kuullaan puolestaan *Jedin paluu* -albumin "40 senttiä" -kappaleella. Jadaa kuullaan myös Pyhimyksen Medium-levyn "Nyt"-laulun lopussa ja myös Pyhimyksen "Paranoid #4" -laulussa kertosäkeen taustalauluissa.
Lampelan keskimmäinen lapsi Joa vierailee Hipaisu Ikuisuutta -levyn "Palapeli"-laulussa nimellä Vedenalainen Silmä.

### Aatemaailma

Poliittiselta suuntautumiseltaan Seppo Lampela on vasemmistolainen. Vuonna 2007 hän kertoi tukevansa musiikin tekijänoikeuslain vastaista lataamista internetistä, mutta ei laittomien kopioiden myyntiä. Lampela on ollut Suomen Kommunistisen Puolueen eduskuntavaaliehdokkaana.

Diskografia
-----------

*Pääartikkeli: Seppo Lampelan diskografia*
* *Salaliittoteoria* (2004, taiteilijanimellä Steen1)
* *Varasta pomolta* (2005, taiteilijanimellä Steen1)
* *Runoja kontrollihuoneesta* (2009, taiteilijanimellä Steen1)
* *Pesismaila ja ananas* (2009, taiteilijanimellä Liekehtivä Sikiö)
* *Bensaahan ne pojat tuli hakemaan* (2011, Jussi Lammen kanssa, nimellä Lampela & Lampi)
* *Jedin paluu* (2011, taiteilijanimellä Steen1)
* *Hipaisu ikuisuutta* (2012, taiteilijanimellä Steen1)
* *Rikollinen* (2013, Steen1 Orkestra)
* *2013–2015* (2015, taiteilijanimellä Kale)
* Usko (2017, taiteilijanimellä Kale)

Bibliografia
------------

### Proosa

* *Hullu klovni: Pieni tarina pahuudesta*. Helsinki: Monsp Records, 2008. ISBN 978-952-92-3794-4.
* *Valtias*. Helsinki: Johnny Kniga, 2021. ISBN 978-951-0-45642-2.

### Muistelmat

* & Mehmet, Miika Merzan: *Väkivallan perintö*. Helsinki: Johnny Kniga, 2021. ISBN 978-951-0-45330-8.
* & Konssi, Luyeye: *Viki: Seksikäs-Suklaa Suomesta*. Helsinki: Johnny Kniga, 2022. ISBN 978-951-0-47297-2.
* & Aalto, Riku: *Jengipomon monta elämää*. Helsinki: Johnny Kniga, 2023. ISBN 978-951-0-49020-4.

Yhtyeet
-------

* Spürma
* Taipan Circle
* Astro

Lähteet
-------

1. ↑  Paleface: *Rappiotaidetta – Suomiräpin tekijät*, s. 167. Helsinki: Like Kustannus Oy, 2011. ISBN 978-952-01-0655-3. suomi
2. ↑  Mistä kaikki alkoi? (steenchristensen.com 2004)
3. ↑  Mörttinen, Valtteri: Steen1-nimen jättänyt Seppo Lampela saavutti lapsuuden unelma-ammattinsa – "Jokainen ratkaisuni ei ole ollut ihan paras mahdollinen" *itahelsinki.fi*.  07.02.2023. Viitattu 18.2.2024.
4. ↑  Steen1: Salaliittoteoria *Musiikkituottajat ry*. Viitattu 23.11.2011.
5. ↑  Oulun Musiikkivideofestivaalit 2004 *omvf.net*. Viitattu 23.11.2011.
6. ↑  Jarkko Fränttilä: "Mitä vittua mä olen teille myynyt? Anteeksi" – nykyisin Kalena tunnettu Steen1 reflektoi uraansa *Rumba*.  13.6.2016. Viitattu 19.11.2017.
7. ↑  Steen1 mukana Saimaa: Samaa uudestaan *ifpi.fi*. Viitattu 23.11.2011.
8. ↑  Steen1: Varasta pomolta *Musiikkituottajat ry*. Viitattu 23.11.2011.
9. ↑  Steen1 mukana Asa: Terroristi *Musiikkituottajat ry*. Viitattu 23.11.2011.
10. ↑  Steen1 ehdolle eduskuntaan SKP:n listalta (Iltalehti 16.11.2006)
11. ↑  Steen1 mukana Iso H & Redrama: Marssi *Musiikkituottajat ry*. Viitattu 3.12.2011.
12. ↑
13. ↑  Vahvistettu tulos. Kaikkien ehdokkaiden äänimäärät ja vertausluvut vaalipiireittäin ja puolueittain kunnallisvaaleissa 2008 (Tilastokeskus 29.10.2008)
14. ↑  Lautakunta (Helsinki-listat 27.01.2009)
15. ↑
16. ↑
17. ↑  Steen1: Runoja kontrollihuoneesta *Musiikkituottajat ry*. Viitattu 23.11.2011.
18. ↑
19. ↑  Seppo Lampela tekee levyn Timo Rautiaisen kanssa: "Me ollaan kaksi kaljua partasuuta, jotka tykkäävät meluta" *Rumba.fi*.  29.1.2010. Viitattu 23.11.2011.
20. ↑  Haastattelu: Soolouransa lopettava Pyhimys ja Steen1 ovat kärjistämisen mestareita *Dome.fi*.  22.11.2011. Viitattu 23.11.2011.
21. ↑  KontuFest 2011 videoreportaasi *Redrum-187.com*.  29.9.2011. Viitattu 17.3.2013.
22. ↑  Rap-kykykilpailu oli liikaa - Steen1:llä paloi käämit *Iltalehti.fi*.  2.8.2012. Viitattu 3.8.2012.
23. ↑  Steen1: Hipaisu ikuisuutta – Millainen on tämä poliisiakin kiinnostanut hiphop-albumi? *Rumba*.  11/2012. Viitattu 26.12.2012.
24. ↑  Hipaisu ikuisuutta *Katin Tavara*. Viitattu 26.12.2012.
25. ↑  Poliisimurhista riimitellyt Steen1 kyllästyi – "Vaikka tekisit 100 räppilevyä, tämä paska ei muutu ikinä" *Helsingin Uutiset*. Viitattu 9.3.2016.
26. ↑  Kommunistiräppärin perheidylli *Iltalehti.fi*.  28.5.2007. Viitattu 23.11.2011.
27. ↑
28. ↑  Pirates Of The Cyberspace (City 22/2007)
29. ↑  Salonen, Heljä: Kommunistiräppärin perheidylli *iltalehti.fi*.  28.5.2007. Viitattu 18.2.2024.

Aiheesta muualla
----------------

* Liekehtivän Sikiön kotisivut
* Steen1:n kotisivut
* Steen1 Myspacessa (englanniksi)
* Steen1 (www.city.fi)
* Räppärin joulusaarna (Kansan Uutiset Viikkolehti 23.12.2005)
* Spürma Myspacessa (englanniksi)
* Syvällä Pelissä - Steen1
* Steen1:sen haastattelu Redrum-187 -sivustolla
* Liekehtivän Sikiön haastattelu Redrum-187 -sivustolla
* Pyhimyksen ja Steen1:sen haastattelu Redrum-187 -sivustolla
* Kontufest videohaastattelu Redrum-187 -sivustolla
* Seppo Lampela lauluntekijänä - Fono.fi
* Steen1-nimen jättänyt Seppo Lampela saavutti lapsuuden unelma-ammattinsa – "Jokainen ratkaisuni ei ole ollut ihan paras mahdollinen" (2023)

Seppo Lampela

|  |  |
| --- | --- |
| Studioalbumit: | *Salaliittoteoria* ·  *Varasta pomolta* ·  *Runoja kontrollihuoneesta* ·  *Pesismaila ja ananas* ·  *Bensaahan ne pojat tuli hakemaan* ·  *Jedin paluu* ·  *Hipaisu ikuisuutta* ·  *Rikollinen* |
| Kokoelmat: | *Ajatusrikoksia* |
| EP:t: | *Nottinghamin paskasheriffi* ·  *Valkoinen jänis* ·  *Paskasheriffin paluu* |
| Singlet: | "Samaa uudestaan" ·  "Terroristi" ·  "Marssi" ·  "Tennispallobiisi" |
| Kirjat: | *Hullu klovni* |
| Muut artikkelit: | Diskografia ·  Spürma ·  Taipan Circle ·  Astro |



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz
	+ 2

 |
|  |
| Muut | 
* Europeana

 |

 |